**Balstvakcinācija jauniešiem no 12 gadiem**

Jauniešiem no 12 gadiem, kas veikuši primāro vakcināciju ar *Comirnaty* vakcīnām, ģimenes ārstu praksēs un ārstniecības iestāžu vakcinācijas kabinetos nepieciešamības gadījumā ir iespēja saņemt balstvakcināciju pret Covid-19. Saskaņā ar Eiropas Zāļu aģentūras 25. februāra rekomendāciju apstiprināšanai un 28. februāra Eiropas Komisijas saskaņojumu, visā ES ir pieņemts juridiski saistošs gala lēmums par vakcīnas *Comirnaty* izmantošanu balstvakcinācijai no 12 gadu vecuma.

Saskaņā ar Imunizācijas valsts padomes rekomendāciju veseliem bērniem un jauniešiem Covid-19 balstvakcinācija šobrīd nav nepieciešama un netiek rekomendēta. Ja medicīnisku vai citu formālu iemeslu dēļ balstvakcinācija vecuma grupā no 12 gadiem tomēr ir nepieciešama, to var darīt atbilstoši EZA atzinumam. Atgādinām, ka joprojām tāpat kā pieaugušajiem, arī imūnsupresētajiem bērniem primārā vakcinācija notiek ar 3 devām – pirmā deva, pēc 3- 4 nedēļām otrā deva un pēc 4 nedēļām trešā deva

Balstvakcinācija jauniešiem no 12 gadu vecuma ar *Comirnaty* vakcīnu veicama ne ātrāk kā 6 mēnešus pēc otrās devas saņemšanas. Balstvakcinācija nav nepieciešama, ja pirms, starp vai pēc vakcinācijas kursa pabeigšanas jaunietim ticis konstatēts Covid-19.

*Comirnaty* vakcīna jau līdz šim ir bijusi apstiprināta Eiropas Savienībā divu devu primārās vakcinācijas kursam pusaudžiem (kā arī pieaugušajiem un bērniem no 5 gadu vecuma), un *Comirnaty* balstvakcīnas lietošana ir bijusi apstiprināta lietošanai pieaugušajiem no 18 gadu vecuma.

**Pieteikšanās** **vakcinācijai**

* portālā Manavakcina.lv
* pa tālruni 8989
* pie sava ģimenes ārsta